Jong pa geopereer ná gemsbokhoring hom deurboor | Maroela Media
Jong pa geopereer ná gemsbokhoring hom deurboor
Die omvang van Marco Schoonwinkel se beserings sal eers vasgestel kan word wanneer hy nie meer verdoof word nie.
Schoonwinkel, 'n beroepsjagter, is Sondag beseer toe hy deur 'n gemsbokbul se horing deurboor is op 'n plaas in die Thabazimbi-omgewing in Limpopo.
Die jong pa het reeds twee noodoperasies ondergaan nadat hy per helikopter na Pretoria oorgeplaas is.
Volgens die Professionele Jagtersvereniging van Suid-Afrika (Phasa) het die voorval tydens 'n wildverskuiwingsoperasie plaasgevind.
Die gemsbokbul se horing het Schoonwinkel net onder sy naeltjie deurboor, dwarsdeur na sy rugwerwels deurgedring en 'n hoofslagaar geskeur.
Die span wat saam met hom was, het onmiddellik noodhulp begin toepas om bloedverlies te probeer keer. Volgens Phasa is noodprotokol toegepas en is Marco per helikopter na 'n hospitaal in Thabazimbi geneem waar hy noodbehandeling ontvang het.
Schoonwinkel is later met 'n Netcare 911-helikopter na 'n hospitaal in Pretoria gevlieg waar hy 'n noodoperasie van bykans vier uur ondergaan het. Hy moes weens inwendinge bloeding nog 'n noodoperasie ondergaan.
"Ons vra vir gebede vir sy volle herstel en wil ook al ons lede vra om versigtig te wees. Marco se familie en vriende wil almal bedank vir hul omgee en wense.
"Ons werk met wilde diere en enigiets kan binne 'n oogwink skeefloop." Phasa het sy lede ook aangemoedig om seker te maak noodprotokol word ingestel vir noodsituasies aangesien dit lewens kan red.